Document ID: 32010R0037

ΚΑΝΟΝΙΣΜΌΣ (ΕΕ) αριθ. 37/2010 ΤΗΣ ΕΠΙΤΡΟΠΉΣ
της 22ας Δεκεμβρίου 2009
σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για θέσπιση κοινοτικών διαδικασιών για τον καθορισμό ορίων καταλοίπων των φαρμακολογικά δραστικών ουσιών στα τρόφιμα ζωικής προέλευσης, για την κατάργηση του κανονισμού (ΕΟΚ) αριθ. 2377/90 του Συμβουλίου και τροποποίηση της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (1), και ιδίως το άρθρο 27 παράγραφος 1,
Εκτιμώντας τα ακόλουθα:
(1)
Για να προστατεύεται η δημόσια υγεία, οι φαρμακολογικώς δραστικές ουσίες, με βάση την επιστημονική αξιολόγηση της ασφάλειας των εν λόγω ουσιών, ταξινομήθηκαν σε τέσσερα παραρτήματα του κανονισμού (ΕΟΚ) αριθ. 2377/90 του Συμβουλίου, της 26ης Ιουνίου 1990, για τη θέσπιση κοινοτικής διαδικασίας για τον καθορισμό ανώτατων ορίων καταλοίπων κτηνιατρικών φαρμάκων στα τρόφιμα ζωικής προέλευσης (2). Στο παράρτημα Ι περιλαμβάνονταν ουσίες για τις οποίες έχουν καθοριστεί ανώτατα όρια καταλοίπων, στο παράρτημα ΙΙ περιλαμβάνονταν ουσίες για τις οποίες δεν είναι αναγκαίο να καθοριστεί κανένα ανώτατο όριο καταλοίπων, στο παράρτημα ΙΙΙ περιλαμβάνονταν ουσίες για τις οποίες έχουν καθοριστεί προσωρινά ανώτατα όρια καταλοίπων και στο παράρτημα IV περιλαμβάνονταν ουσίες για τις οποίες δεν καθορίζεται κανένα ανώτατο όριο λόγω του ότι τα κατάλοιπα των εν λόγω ουσιών, ανεξαρτήτως ορίων, συνιστούν κίνδυνο για την ανθρώπινη υγεία.
(2)
Για λόγους απλούστευσης, είναι αναγκαίο οι εν λόγω φαρμακολογικώς δραστικές ουσίες και η ταξινόμησή τους όσον αφορά τα ανώτατα όρια καταλοίπων να ενσωματωθούν σε κανονισμό της Επιτροπής. Επειδή η εν λόγω ταξινόμηση ακολουθεί το σύστημα ταξινόμησης που προβλέπεται στον κανονισμό (ΕΚ) αριθ. 470/2009, η ταξινόμηση πρέπει επίσης να συνεκτιμάται όσον αφορά τη δυνατότητα χορήγησης αυτών των φαρμακολογικώς δραστικών ουσιών σε ζώα παραγωγής τροφίμων.
(3)
Οι υπάρχουσες πληροφορίες σχετικά με τη θεραπευτική ταξινόμηση των φαρμακολογικώς δραστικών ουσιών που περιλαμβάνονται στα παραρτήματα του κανονισμού (ΕΟΚ) αριθ. 2377/1990 πρέπει να ενσωματωθούν σε μία στήλη της θεραπευτικής ταξινόμησης των ουσιών.
(4)
Για να διευκολύνεται η χρήση, όλες οι φαρμακολογικώς δραστικές ουσίες πρέπει να αναφέρονται σε ένα παράρτημα με αλφαβητική σειρά. Για λόγους σαφήνειας, πρέπει να καταρτιστούν δύο ξεχωριστοί πίνακες: ένας για τις επιτρεπόμενες ουσίες, που περιλαμβάνονται στα παραρτήματα I, ΙΙ και III του κανονισμού (ΕΟΚ) αριθ. 2377/90, και ένας για τις απαγορευμένες ουσίες που περιλαμβάνονται στο παράρτημα IV του εν λόγω κανονισμού.
(5)
Τα προσωρινά ανώτατα όρια καταλοίπων για τις φαρμακολογικώς δραστικές ουσίες, που αναφέρονται στο παράρτημα ΙΙΙ του κανονισμού (ΕΟΚ) αριθ. 2377/90, η περίοδος εφαρμογής των οποίων έχει λήξει, δεν πρέπει να ενσωματωθούν στον παρόντα κανονισμό.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής κτηνιατρικών φαρμάκων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι φαρμακολογικώς δραστικές ουσίες και η ταξινόμησή τους όσον αφορά τα ανώτατα όρια καταλοίπων περιλαμβάνονται στο παράρτημα.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 2009

Labels: 0
3
17